
In ţara lui Mircea Eliade, la 25 de ani de la moartea 


acestuia şi la 30 de ani după moartea discipolului său, 


Sergiu Al-George 


„Idealul unui comunist consecvent nu poate fi decât un stat alcătuit din milioane de arestați şi milioane de paznici” 
(Vintilă Horia, rev. „Destin”, 12/1962) 


Observaţia 
lui Vintilă Horia 
(reprodusă din vol. 
Înapoi la Aristarc, 
de Nicolae 
Florescu, 2009), pe 
lângă justețea 
aprecierii numărului 
de victime 
reprezentate de 
milioanele de 
români nevinovaţi 
schinghiuiți de mercenarii ocupantului sovietic după gratii, 
are darul de a fi fost corect intuită din ambele direcţii: şi dispre 
victime, şi dinspre paznicii sistemului comunist. Căci, după 
unele surse, în perioada „ocupaţiei comuniste” (apud. Vasile 
Băncilă) ar fi fost arestați pe considerente politice vreo 2 
milioane de români dincolo de granițe şi tot atâţia în interiorul 
țării ciuntite de Basarabia şi Bucovina de Nord (v. dr. Florin 
Mătrescu, Holocaustul roşu). Aceasta privind în trecut, înspre 
victimele sistemului comunist. Pentru direcția opusă trebuie 
să ne situăm mai aproape de momentul prezent, fiindcă pecetea 
de paznic al comunismului o dibuieşte oricine la simpla aflare 
a nivelului nespus de ridicat al pensiilor care răsplătesc munca 
paznicilor sistemului politic dinainte de 1989. 

Surprinzător este că opinia lui Vintilă Horia nu a încetat 
a fi valabilă şi pentru perioada post-comunistă. E suficient să 
ne gândim în câte scrieri au fost conservate în suc ideologic 
comunist victimele de odinioară ale poliției gândirii, adică 
exilaţii şi scriitorii interbelici rămaşi în țara ciuntită, arestați 
sub falsa acuzaţie de „fascişti” . 

In loc să fie pusă pe piață şi să fie comentată opera 
completă a lui Mircea Eliade, cu volumul 27 cuprinzând 
„carnete şi jurnale” editată după lista celor 26 de volume 
concepute în 1976 de însuşi istoricul religiilor (v. Dora Mezdrea, 
Nae Ionescu şi discipolii săi în arhiva Securităţii, vol. Il, Mircea 
Eliade, Bucureşti, Ed. „Mica Valahie”, 2008, p.133-135), 
incluzând, desigur, scrierile sale ştiinţifice şi literare din ultimii 
zece ani, Mircea Eliade a fost transformat de profitorii fostului 
şi actualului regim în cal de bătaie, pentru antrenarea gândirii 
după şablon, spre a fi pus la zid de toţi tinerii dornici să parvină. 

De ani buni, drumul către burse în străinătate, titluri şi 
posturi academice, traduceri plătite de la buget a fost mereu 
pavat cu acuzaţiile de „fascism” aduse scriitorilor interbelici, 
lui Noica (chiar şi în filmul TV din 2009, ocazionat de Centenar) 
şi celorlalți scriitori români deveniți repere ale gîndirii 
universale dincolo de Cortina de fier. Încă din timpul vieții lui 
Eliade, loan Petru Culianu (tânăr comunist rămas în Italia după 
ce primise o bursă de studii) publicase (probabil la comandă 
politică) articolul Mircea Eliade e la longa lotta contro il 
razzismo, tradus şi tipărit apoi în Franţa, în revista „Nouvelle 
Acropole”(nr. 81/1985, p.3-4), unde mai publică L'offensive 
raciste (nr. 81/1985, p.7-8). Mac Ricketts, aducându-și aminte 
de ovaţiile entuziaste cu care a fost răsplătit Mircea Eliade 
după o conferință de la Chicago, ţinută în noiembrie 1973 în 
fața a peste o mie de profesori universitari, scria că „nici un alt 
profesor de istoria religiilor nu s-a bucurat în America de o aşa 
de mare popularitate ca M. Eliade” (Mac Ricketts, iulie, 1981). 

Cum oricine poate constata, nici la un sfert de veac de 
la moartea lui Eliade nu s-a renunțat la tehnica paznicilor 
comunismului de a insera în prefeţele cărților lui Eliade 
mârşavele lor atacuri politice (v. Mircea Eliade în arhiva 
Securității, Bucureşti, Ed. „Mica Valahie”, 2008, p.86). 
„Liberalizarea” de după nouăzeci a continuat nestingherită să 
lupte cu fantoma unui inamic veşnic inventat şi mereu doborât, 
dovedindu-şi sorgintea şi neputințele. Şi totuşi doar ea a făcut 
posibilă publicarea jurnalului lusitan, după şaisprezece ani de 
post-comunism, deşi e foarte probabil că „liberalizarea” 
ideologică nu l-ar fi admis după 1990 nici pe acesta, dacă Jurnalul 
portughez nu ar fi apărut în 2001, în spaniolă (în premieră 
mondială!) la celălalt capăt al Europei (v. N. Florescu, Înapoi la 
Aristarc. Rezistenţa prin cultură. vol. I, 2009, p.291-294). 
Fiindcă destule manuscrise ale jurnalelor eliadeşti („carnetele 
şi jurnalele sale”) au rămas în America să aştepte o nouă 
liberalizare „culturală”. 

E drept că în 2006 nu s-a mai mers pe drumul 
proletcultist al traducerii în româneasca lui Cezar Baltag a 
unei scrieri traduse în franceză după româneasca lui Eliade, 
cum s-a întâmplat la publicarea în româneşte a celor trei volume 
de Histoire des croyances (premiate de Academia Franceză) 
pe care Eliade le oferise zadarnic în româneşte păzitorilor 
culturii comuniste. Turnătorul lon Manea (cel care a lansat din 
1992 prin fişa Culianu din dicționarul Românii în ştiinţa şi 


cultura occidentală, Ed. Davis, 1992, p.113, seria de minciuni 
privitoare la cariera acestuia de istoric al religiilor în SUA) 
scria în 1974 într-o notă către Securitate că Eliade „este gata 
să pună la dispoziţie unei edituri româneşti manuscrisul Istoriei 
religiilor, pe care-l are în limba română la Paris” (v. nota lui Ion 
Manea, soțul Mariei Manoliu-Manea, în vol. Mircea Eliade în 
arhiva Securității, Bucureşti, Ed. „Mica Valahie”, 2008, p. 119). 

Numai că în „țara lui Eliade”, cotropită şi ciuntită după 
1945, cei cu putere de decizie în ianuarie 1985 nu au admis 
nici măcar formarea unui „Fond Mircea Eliade” la Biblioteca 
Academiei RSR (op. cit., p. 238) din cărţile donate de cel pe 
care Academia Franceză îl propusese pentru Premiul Nobel 
(ibid., p.168). 

Din păcate, târzia publicare a manuscrisului românesc 
a Jurnalului portughez s-a făcut cu greşeli de lectură şi cu 
omisiuni de text, atât în prima ediţie din 2006, cât şi în a doua 
ediție din 2010. De pildă, în volumul din 2010, la p.256, daimonul 
lui Socrate devine „demosul” lui Socrate, iar la p. 269, Picky 
Pogoneanu [cumnatul lui Mircea Vulcănescu, asasinat ca şi M. 
Vulcănescu în detenţia politică] devine „Puşcariu”. Din câte 
am putut constata, copia făcută de Ţurcanu e lacunară, însuşi 
editorul semnalând la p. 355 (ed. II-a, 2010) lipsa paginii 372 
din manuscris, deşi pagina din manuscrisul Jurnalului lusitan 
aflat la Chicago în „Arhiva Eliade” se regăseşte în traducerea 
spaniolă. Semnalarea acestei pagini cenzurată din neglijență 
indică atât superficialitatea editării, cât şi lipsa de grijă fată de 
reproducerea unor manuscrise eliadeşti. Mai semnificativă ne 
pare însă lipsa din cele două ediții româneşti a notaţiei lui 
Mircea Eliade din 18 sept. 1945 pe care am copiat-o din 
traducerea ei spaniolă însoţită de nota traducătorului, care 
informează cititorul că este o „adnotacion inedita”: „La Legion 
ha destruido a toda la generacion y ha llevado al fracaso a 
todos los que tuvieron contacto con ella, siquiera fuera 
esporadicamente” (Mircea Eliade). Această gravă lipsă ne-a 
amintit de părerea lui Eliade consemnată după lectura Jurnalului 
lui Ciano pe 26 iulie 1944 chiar în Jurnalul portughez, că o 
scriere „nu este autentică”, dacă editorul suprimă din ea 
anumite pasaje (p. 391, ediţia a II-a, Humanitas, 2010). 

Dacă cele cincizeci de volume din operele „autentice” 
ale faimosului Mircea Eliade (traduse până în 1976 în 14 limbi) 
îşi aşteaptă cine ştie până când editorul român, în schimb 
tipărirea repetată şi răsrepetată a puținelor cărți scrise de 
Culianu (asasinat înainte de a fi angajat ca profesor asociat la 
Chicago, cartea verde primind-o în martie 1991 şi, din nefericire, 
mult înainte de a deveni istoricul religiilor de care să se 
uimească lumea academică occidentală, aşa cum a fost ea uimită 
de gândirea lui Eliade) au urmărit în mod deliberat 
metamorfozarea unui țânțar în armăsar, al cărui nume să fie 
obligatoriu pus alături de numele lui Eliade, ca la Institutul 
academic înființat de Pleşu în ianuarie 2008, cu o sală Culianu 
mai la vedere, şi o sală Eliade ceva mai în spate. În 2007 Leon 
Volovici descrisese şi el un fabulos parcurs triumfal al aşa- 
zisului „succesor la catedra lui Eliade”, înşirând la derută Italia 
studiilor de la Milano, Groningenul profesoratului de limba 
română „până la catedra de profesor la Divinity School, în 
preajma şi sub aripa lui Eliade”, subliniind apăsat că loan P. 
Culianu ar fi „refuzat să colaboreze cu Securitatea” (v.Leon 
Volovici, rev. „22”/16 iulie 2007) care i-a făcut dispărute 
dosarele. Chiar şi Mona Mamulea, altfel dotată cu mult 
discernământ, (v. Culianu... în vol. Studii de istoria filosofiei 
româneşti, vol. |, Ed. Academiei, 2006) a fost păcălită de 
„impresionanta” carieră născocită de Humanitas pentru 
Dicţionarul religiilor (trad. Cezar Baltag, 1993, ediția a doua, 
1996), inspirată probabil de gogoşile din fişa Culianu a 
dicționarului scos în 1992 de Ion Manea. Or, acest Manea, 
beneficiar al ospitalităţii lui Mircea Eliade, informa Securitatea 
română (v. nota lui I. Manea în vol. M. Eliade în arhiva 
Securităţii, 2008, p.120) că Eliade întreține relaţii cu 
arhiepiscopul Valerian Trifa (cel care în 11 mai 1955 deschidea 
Şedinţa Senatului American la Washington). 

În Dilema veche (nr. 239/ 11 sept. 2008) Teodor 
Baconschi foloseşte formula „în patria lui Eliade şi Culianu” 
spre a egaliza valoarea celor doi, sub umbrela unei patrii 
comune. Formula este repetată pe 20 octombrie 2008 de 
Andrei Plesu, în calitatea sa de director interimar al unui 
Institut de istoria religiilor a cărui comoară ascunsă în „Sala 
Culianu” o constituie probabil firavul schimb de epistole dintre 
Culianu şi Pleşu precum şi corespondenţa lui Culianu cu un 
fost coleg din studenţia sa italiană. 

În România post-comunistă tipărirea pe cărțile lui Mircea 
Eliade (v. Noaptea de Sânziene, vol. I, p. 14 din 2010, Ed. 
Jurnalul naţional) a pozei cu Mircea Eliade bătrân şi Culianu 
(aflat pentru scurtă vreme la Chicago) dă semne a fi devenit 


N 


obligatorie. Oricum, după scotocirea dosarului pe care 
Securitatea îl alcătuise marelui istoric al religiilor, unii ar 
decripta poza (obsesiv mediatizată) ca imagine a tânărului 
turnător alături de victima sa. Pentru că fostul comunist devenit 
vreme de doisprezece ani profesor de română la Groningen se 
pare că a redactat pentru Securitate note despre Eliade (v. 
Nae Ionescu şi discipolii săi în arhiva Securităţii, vol.II, Mircea 
Eliade în arhiva Securităţii, Bucureşti, Editura „Mica Valahie”, 
2008, p.230-234). Chiar şi în Istoria literaturii române de azi 
pe mâine scrisă de Marian Popa, apare semnalată 
„deconspirarea” lui Culianu (2001, vol. II, p.1173) care, deşi 
rămas în Vest „fără voie”, era mediatizat ca nimeni altul în țara 
comunistă. Din interesanta şi documentata istorie a lui Marian 
Popa ne-a mai reținut atenţia un portret al lui Culianu văzut din 
Occident, întrucât este în răspăr cu tot ce s-a vehiculat 
ditirambic la adresa „savantului” Culianu în România post- 
comunistă: „june întârziat, soi de snob infatuat în ştiinţe cam 
disparate, cu temenea adâncă, practicând teribilisme imberbe, 
fără teamă de ridicolul în care recidivează” (Andrei Pandrea, 
Teribilisme, Cuvântul Românesc, nr. 69, noiembrie 1986, apud. 
Marian Popa, op. cit.). În mod neinspirat, la douăzeci de ani de 
la asasinarea lui Culianu, revista „22” a publicat nişte inedite 
ale acestuia parcă menite a ilustra temeinicia părerii lui Andrei 
Pandrea. 

La cel de-al doilea Institut de istoria religiilor înființat 
de Andrei Pleşu se pare că a ajuns şi biblioteca indianistului 
Arion Roşu. Dar faptul n-a fost „răsplătit” prin completarea 
formulei magice, „patria lui Eliade, Culianu şi Arion Roşu” şi 
nici prin numirea vreunui colț de clădire după acest orientalist 
român extrem de apreciat de colegii de breaslă din Occident. 
Tot la Institutul lui Pleşu au fost depozitate şi lăzile cu 
biblioteca lui Eliade din apartamentul de la Paris. Despre 
fructificarea în cei trei ani de funcționare a noului institut a 
acestui fond de carte nu s-a aflat încă nici o ştire. Nici despre 
fructificarea volumelor oferite inițial de Eliade Bibliotecii 
Universitare nu s-a răspândit vreo veste, deşi respectivul fond 
(adus în ţară de Mircea Malița) ar fi trebuit să stea la baza 
acelui Institut de orientalistică „Mircea Eliade” de care vorbea 
Noica la începutul anilor şaptezeci şi pe care satrapii culturii 
comuniste nu l-au vrut cu nici un preţ. El fusese doar momeala 
cu care tot încercau să-l aducă pe marele Eliade în RSR, fără a- 
i publica şi difuza prea multe cărți în spațiul terorismului 
ideologic comunist. 

Cum bine se ştie, primul Institut de istoria religiilor 
înființat de ministrul Andrei Pleşu în 1990 a purtat zadarnic 
numele lui Sergiu Al-George, căci n-a impulsionat prin aceasta 
studierea operei lui Sergiu Al-George. Condus de Radu Bercea, 
institutul înființat sub cupola Ministerului Culturii a funcționat 
în modul cel mai bizar, vreo 14 ani de zile, fără Consiliu ştiinţific. 
Ca să nu se repete ilegalitatea petrecută la Institutul de studii 
orientale „Sergiu Al-George”, al doilea institut de istoria 
religiilor înființat de Pleşu cu ajutorul academicianului Dan 
Berindei „sub cupola Academiei” (H.G. 32/9 ian.2008) se 
mândreşte a-l avea drept secretar ştiinţific pe Eugen Ciurtin, a 
cărui bâlbâită opinie despre faima lui Mircea Eliade merită să 
fie menţionată: „Vizitator care, iniţial, nu îți putea preciza câte 
luni va rămâne la Chicago, Eliade s-a transformat de mult timp 
într-o categorie, cumva genetică, a studiilor transcontinentale 
de istorie a religiilor. Acesta e şi suportul prin care noua carte 
a lui Bryan Rennie [Changing Religious Worlds. The Meaning 
and End of Mircea Eliade. Religious Studies, Albany, State 
University of New York Press 2001, 306 p.] se justifică. În ceea 
ce ne priveste, acest meaning a survenit, cu toate volutele lui, 
în intervalul 1927-1943, pentru ca de acolo până în 1967 să se 
monumentalizeze tăcerea ca sonorizare a unui sfârşit impus. 
De atunci încoace, nu există în fond nici un semn definitiv că 
prodigiosul înregistrat de Eliade a primit o comparabilă montură 
a receptării, şi aceasta nu e o operaţie pe care trei schițări ale 
asimilării şi două comentarii favorabile ei o vor putea dezlocui 
[subl. Ns., I. V..S.]” (v. Eugen Ciurtin, în rev. Observatorul 
Cultural, nr. 92 din 2001). Pentru cititorii textului nostru 
intitulat Un fals filosof al religiilor - Andrei Pleşu - despre 
unul autentic: Mircea Eliade publicat on-line de revista 
Asymetria a lui Dan Culcer, incoerenţele lui Ciurtin s-ar mai 
limpezi. Fiindcă secretarul ştiinţific al Institutului de istoria 
religiilor nu face decât să reproducă în maniera sa proprie 
tentativa comunistului Andrei Pleşu de a minimaliza în 1984 
succesul faimosului Eliade, încercare păguboasă, dar, în credința 
autorului, demnă să îngroaşe cu incoerențele ei ideatice 
volumul Limba păsărilor din 1994, ultra premiat. 

Revenind la „patria lui Eliade şi Culianu”, trebuie să observăm 
că, din punct de vedere obiectiv istoric, formula lui T. Baconschi (, 
preluată de Pleşu (sau vice versa) conţine un fals: patria lui loan 
Petru Culianu este doar parţial patria lui Eliade, fiindcă de la plecarea 
în diplomaţie a lui Eliade şi până la naşterea în 1950 a lui Culianu, 
patria lui Eliade a fost ciuntită întâi în vara apocaliptică a anului 1940 
şi apoi după Yalta anului 1945. Oricum, menirea acestei false formule 
nu este aceea de a atrage atenţia asupra micşorării patriei lui Eliade, 
ci este de a-l cobori pe marele Eliade la nivelul lui Culianu înnobilat 
de securistul Sorin Antohi (v. rev. „22" din 12 august 2008) cu titlul 
de „nou Eliade”, după ce Pleşu, bazat pe competenţa sa de istoric de 
artă şi pe cunoştinţele cumulate în 1984 la scrierea acelui incoerent 
articol despre Eliade, decretase la televiziune pe 5 oct. 1991 că 
„Loan Petru Culianu era mai bun, domnule, era mai bun decât Eliade” 
(v. L.A], Anul II, No.19/52 din 18 mai 1992, p.8). 

Repetarea găselniței cu „patria lui Eliade şi Culianu” a urmărit 
fără doar şi poate ideea egalizării celor doi, propagarea şi fixarea ei în 
minţile celor ce nu se pot sustrage manipulării. Dar „patria lui Eliade 
şi Culianu” este o formulă de-a dreptul vrăjitorească, ea având în sine 
capacitatea de a face pustiu în jur. Atenţia celor interesaţi de istoria 
religiilor în România lui Mircea Eliade, Nae Ionescu, Irineu 
Mihălcescu, Nichifor Crainic, Părintele Arsenie Boca, prof. Teodor 
M. Popescu, loan G. Coman, Lucian Blaga, Constantin Micu-Stavilă, 
Mircea Vulcănescu, Vasile Gheorghiu (prof. teologie Cernăuţi), Th. 
Simensky, Gheorghe Muşu, Cicerone Poghirc, Sergiu Al-George, 
Arion Roşu, Angelo Moretta, Anton Dumitriu, Horia Stamatu, Vintilă 
Horia, Stan M. Popescu, Benedict Ghiuş, D. Stăniloae etc., magic 
dirijată de formula repetată ritualic, „patria lui Eliade şi Culianu” se 
va focaliza negreşit pe cei doi, pe Eliade şi Culianu, sau doar pe unul 
din doi, în orice caz nu pe Eliade căruia de două decenii i se pun în 
cârcă închipuite vinovăţii politice, nicicând dovedite. Secretarul 
ştiinţific al Institutului condus de Pleşu se pare că înțelege din 
formula magică doar „patria lui Culianu”. Desigur nu Olanda, al cărei 
cetățean Culianu a fost din 1979 şi până la moarte, şi nici SUA, în 
care Culianu n-a apucat să fie angajat ca profesor asociat de istoria 
religiilor. 

Pe 1 febr. 2000, profesoara americană Wendy Doniger, urmaşa 
lui Eliade purtând titlul de „Mircea Eliade Distinguished Service 
Professor of the History of Religions”, consemna că „răposatul loan 
P. Culianu a declarat multor persoane în Europa că el deține catedra 
lui Eliade” (v. N. Florescu, Inapoi la Aristarc, vol. |. Rezistenţa prin 
cultură, Bucureşti, 2009, p.290). 

Or, vreme de douăzeci de ani de la asasinarea lui Culianu, în 
România post-comunistă nu s-a vehiculat decât acest neadevăr. Toate 
editurile care au propagat masiv numele lui Culianu pe post de „nou- 
Eliade” (Univers, Polirom, Humanitas, Nemira) au brodat vorbe goale 
despre Culianu pe post de „succesor” la catedra lui Eliade după 
decesul acestuia. Despre Ioan Petru Culianu - nerecunoscut drept 
mare savant de mediul academic american, unde în 1991 abia urma 
să-şi înceapă cariera de profesor asociat de istoria religiilor, şi nici de 
cel francez, unde şi-a trecut în zece ani doctoratul de Stat -, un 
universitar american din şcoala (eliadescă) de la Chicago scria că ar 
fi un „est-european” promițător (Kitagawa, 28 sept. 1987 în rev. 
Obs. Cult., nr.87/23 oct.2001). Aşadar, la data când lista celor cinci 
volume scrise de olandezul I.P. Culianu era deja completă ?, în SUA, 
la Divinity School el era considerat un român promițător, şi nicidecum 
savantul de cine ştie ce renume, marea personalitate comparabilă cu 
Eliade pe care formula lui Pleşu/Baconschi ține să o impună. 

În total dezacord cu afirmaţiile lansate prin mass-media despre 
„Sstrălucita sa carieră” de istoric al religiilor, în bio-bibliografia 
redactată în vederea angajării ca profesor asociat la Universitatea 
din Chicago, I.P. Culianu consemnează că, luându-şi doctoratul la 
Sorbona în 1987, a predat istoria religiilor doar în anul universitar 
1987-1988 ca „visiting professor la Divinity School şi la Universitatea 
din Siena-Arezzo”. Asta e mărturia lui Culianu din noiembrie 1990. 
Desigur, visiting professor (plătit cu ora) a fost şi Sergiu Al-George, 
la Universitatea din Bucureşti. Dar ce diferență! E suficient să se 
citească „corespondenţa ştiinţifică şi colegială, la rang de paritate” 
(apud. Alexandru Paleologu) purtată de Sergiu Al-George cu Jean 
Filliozat, Madelaine Biardeau, Claude Levi-Strauss, Giuseppe Tucci, 
Johannes Schubert, Pavel Poucha, etc (% şi să se compare scrisorile 
indianistului Sergiu Al-George către savantul Eliade cu misivele din 
Italia şi din Olanda trimise de fostul comunist suspect de perseverent 
în atragerea lui Eliade în mocirla inventatelor vinovăţii politice (v. 
Corespondența Eliade-Culianu intitulată Dialoguri întrerupte, 
Polirom, laşi, 2004). 


Isabela VASILIU-SCRABA 


Note: 

1 Culianu desemnase îndobitocirea materialist-dialectică practicată 
în statele polițieneşti comuniste drept „păcat împotriva spiritului” (rev. 
Agora, 1/1987, p.37). În schimb, pentru Teodor Baconschi ar fi o deplină 
continuitate între învățământul liceal şi universitar asezonat cu politruci 
în timpul terorii ideologice comuniste şi învățământul superior românesc 
dinainte de înlăturarea marilor personalități, fie rămase în Occident, precum 
Mircea Eliade, Nicolae Herescu etc., fie ucise sau întemniţate. Între şcoala 
absolvită de Culianu în R.S.R şi învățământul românesc dinainte de 
arestarea profesorilor de talia lui Mircea Vulcăneascu, George Brătianu, 
Alexandru Marcu, Ion Petrovici, Nichifor Crainic, Mircea Florian etc., 
siliți a preda după gratii „în universităţile lui Teohari Georgescu” (Petre 
Pandrea) n-ar fi fost nici o diferență. În greşita sa opinie, nu ar fi fost 
diferență nici între liceul „Spiru Haret” în care doar matematica, biologia 
şi limbile străine scăpaseră de politizare în vremea comunismului şi acelaşi 


(Continuare în pag. 26) 


Dosar înv poniă 


Et caetera... 


Îmi amintesc cu nostalgie de 
zvânturaticii ani '60 când 
apăruse năvalnic moda 
tranzistoarelor. Muzica, o 
anumită muzică, era pe atunci 
regină, o întâlneai pe stradă, 
în tramvaie, la cozile de carne 
sau de lapte, în parcuri, ba 
chiar şi în apartamentul de 
acasă, sosind din camerele 
învecinate. Era prezentă 
pretutindeni, 
atotstăpânitoare, duioasă 
uneori, cel mai adesea 
agresivă, ca o perdea sonoră statornică, tenace, fatală. 
Trăiam această sărbătoare a sunetelor cu sentimentul indus 
că aparținem aceleiaşi caste a amatorilor de muzică 
lăutărească sau a împătimiţilor de genul folk sau rock, că 
avem aceleaşi gusturi, aceleaşi instrumente de receptare a 
artei. Ne apropiem încet-încet de idealul generos al 
utopiilor, intrăm în era egalizării preferințelor, a cufundării 
în anonimatul colectiv. 

Numai că moda tranzistoarelor portabile, ca orice 
modă, a ţinut o vreme, poate un deceniu, apoi a dispărut 
treptat odată cu ivirea altor tentaţii mult mai captivante, 
dar mai degrabă datorită fenomenului de saturație sau a 
diminuării în timp a interesului pentru un lucru devenit 
banal, la îndemâna orişicui. Această formă de tiranie 
exercitată de tranzistoare, acestă luare abuzivă în posesie, 
a oamenilor de către noile şotii ale tehnicii, s-a repetat de- 
a lungul anilor şi în cazul primelor televizoare, apoi a 
aparatelor tv color, ca să nu mai vorbim de vraja exercitată 
de autoturismele de lux ce au împânzit şoselele după 
căderea dictaturii. E un adevărat desfăt să urmăreşti un 
proaspăt posesor de Ford, Audi sau BMV cum îşi admiră 
minunăția de maşină, cum o răsfață tandru cu privirea. E 
proprietarul dar în acelaşi timp sclavul ei. Suntem robiți de 
obiecte. Le fabricăm cu mâna noastră apoi ne închinăm în 
fața lor ca la icoane sau ca la nişte idoli cărora le transferăm 
puteri divine. 

Am pomenit de tranzistoare, uitate azi într-un 
muzeu al amintirilor duioase, pentru că de câțiva ani încoace 
se desfăşoară în stradă un spectacol asemănător în ce 
priveşte forța cu care lucrează asupra mulțimii noile 
năzdrăvănii ale civilizaţiei. E vorba de telefoanele mobile 
care au depăşit, de îndată ce au apărut, modelul taifasului 
intim, expediind comunicarea dintre oameni în spațiul 
public. La început puţine, apoi din ce în ce mai numeroase, 
aceste obiecte mici, simpatice, aparent inofensive, domină 
astăzi cu preeminenţă strada, parcurile, metroul, 
autobuzele ba chiar şi sălile de teatru şi concert sau aulele 
universitare. S-au înfrățit cu noi, s-au transformat din simple 
accesorii într-o a doua personalitate a omului, pentru 
moment ascunsă dar amenințătoare, putând în orice clipă 
să irupă zgomotos şi să-şi impună autoritatea. 

Se înțelege de la sine că nu contest utilitatea 
telefoanelor mobile şi nici imensul salt făcut de apariția 
acestora în universul sistemelor moderne de comunicare. 
E vorba doar de consecințele în plan uman ale acestei 
năstruşnice invenţii care a proliferat cu o iuțeală de-a dreptul 
uimitoare. Micuţul aparat portabil ne însoţeşte astăzi 
pretutindeni, e lângă noi, la îndemână, ne ajută să ne înşelăm 
singurătatea, să depăşim momentele chinuitoare de 
aşteptare îndelungată, de plictis. Ce minunată înlesnire ne- 
ar fi adus aceste jucării mignone dacă le-am fi avut pe vremea 
cozilor imense din epoca de aur! Şi ce reprezentație 
magnifică ar fi oferit privirii o coadă în care sute de bătrâni 
şi gospodine şi-ar fi consumat calvarul aşteptării sporovăind 
la telefon, într-o dementă corală a suferinței. 

Cu ani în urmă, a poseda un telefon mobil 
constituia un privilegiu pe care şi-l permiteau doar oamenii 
cu stare apoi, odată cu ieftinirea spectaculoasă a aparatelor, 
acestea au devenit un obiect la îndemâna orişicui. Astăzi, 
când ieşi în stradă, poţi să constaţi cu uşurinţă cât de 
frecventă e folosirea celularelor, în special de către 
persoanele de sex frumos, şi te gândeşti ca prostul cum 
naiba am putut trăi până mai ieri fără această drăcovenie 
atât de lesnicioasă, atât de necesară. Utilizatorii, ca să 
folosesc un termen agreat de publicistica recentă, vorbesc 
de obicei suficient de răspicat ca să audă şi persoanele cu 
care se încrucişează pe trotuare sau pe carosabil. Unii sunt 
necăjiţi că li s-a spart o ţeavă la bucătărie sau că li s-a 
îmbolnăvit copilul de pojar, alții, dimpotrivă, au fost cu o zi 
înainte la o nuntă şi dau amănunte despre menuul care s-a 
servit sau despre socrul mare care s-a îmbătat cumplit şi a 
vomat pe rochia unei domnişoare de onoare. Sunt veseli 
sau îngrijoraţi, exuberanţi sau trişti, patetici sau blazați, 
vorbesc încet sau ţipă în gura mare. Indiferenţi la cei din 


" 


jurul lor, îşi deversează intimitățile în public cu o încântătoare 
lipsă de pudoare. 

Se întâmplă deseori să mergi pe stradă cufundat 
în gânduri şi să auzi în spate ocări şi vorbe ticăloase şi 
presupui că e vorba de o gâlceavă între doi dar nu, dacă te 
întorci observi că cineva vorbeşte singur, că îşi descarcă 
nervii în micul aparat care comunică în eter cu o persoană 
pe care niciodată n-ai să o vezi. Devii deodată părtaşul unei 
drame incitante şi în timp ce omul cu mobilul trece mai 
departe rămâi cu sentimentul frustrant al celui ce priveşte 
la televizor un film şi e întrerupt de setul de reclame exact 
în clipa când se desfăşoară secvenţa cea mai palpitantă. 

Există scene prilejuite de buclucaşul telefon mobil 
pe care e imposibil ca cineva să nu le fi trăit măcar o dată. 
Desfid pe aceia ce nu se emoționează când văd pe stradă 
sau în parcuri mămici care împing cu gingăşie landoul în 
care doarme bebeluşul în timp ce conversează la telefon cu 
şeful sau cu soțul sau cu o prietenă căreia îi comunică 
rețeta unui tort cu nuci şi cu migdale. Îmi plac şi cuconițele 
de la ghişee ce reuşesc să bată la calculator facturi sau 
recipise sau mai ştiu eu ce şi să vorbească în acelaşi timp la 
telefon, ținând într-o poziție incomodă aparatul între bărbia 
uşor aplecată şi rotunjimile claviculei. Dar ţigăncuşa care 
mătură de două ori pe săptămână în strada Albă, şezând pe 
marginea trotuarului, fumând şi conversând cu puradeii, 
cărora le dă în limba romani instrucțiunile de dimineață, 
după care striveşte chiştocul de țigară de rama tomberonului 
şi îşi strecoară cu abilitate aparatul în ascunzişul moale şi 
primitor al sânilor. Secvența vine să completeze după mai 
bine de un veac imaginarul bucolic din tablourile cu ţigănci 
de Grigorescu. 

Sunt şi ocazii când văd pe stradă câte un cuplu de 
vârstă mijlocie , el 45, atletic, genul sportivului blazat, ieşit 
de mult din circuitul performanței, ea 40, breton, fustiță 
mini, ducând în lesă un dog german enorm. Vorbesc şi unul 
şi celălalt la telefon într-un duet bizar, cu totul inedit. Deşi 
păşesc alături, par să fie despărțiți de o imensă falie de 
singurătate. Din când în când privirile li se întâlnesc şi dau 
pentru moment impresia că iau o clipă act de întâmplătoarea 
lor vecinătate, apoi revin în lumea în care se aflau mai 
înainte, atât de depărtată, atât de acaparatoare. 

Îmi amintesc de o întâmplare extravagantă 
petrecută cu câtva timp în urmă. leşeam de la o expoziție 
de pictură, ploua uşor. La Universitate am luat un taxi, i-am 
dat şoferului adresa. Acesta, un tip tuns scurt, cu facies de 
boxer, nici n-a catadixit să mă privească, vorbea la telefon cu 
o fată pe care o chema Roxana. Am înțeles din prima clipă 
că am greşit taxiul dar ce puteam să fac, sunt astfel de 
situaţii în care n-ai cale de întors. Bulevardele, 
supraaglomerate la ora înserării, colcăiau de limuzine extra 
şi circulaţia era extrem de dificilă. Şoferul se descurca destul 
de bine prin vălmăşeala de maşini nervoase, numai că starea 
sa de agitație îmi dădea frisoane. Roxana, păcătoasa, îl 
părăsise de curând pentru un fotbalist de la Dinamo şi omul 
meu se străduia să o convingă că fotbalistul e un nenorocit 
de idiot afemeiat, un terchea-berchea, că îşi va face mendrele 
cu ea şi o va lăsa curând ca pe o zdreanță. În timpul ăsta 
şoferul se strecura vioi printre maşini, mai claxona, mai 
arunca o vorbă puturoasă tovarăşilor de parcurs şi continua 
negocierea cu Roxana care, se vede treaba, era decisă să 
rămână pe aliniamentele dinamoviste. În ecuaţia asta eu, 
care plăteam călătoria, făceam figura unei valize uitate 
neglijent pe canapea. Şoferului nici nu-i păsa de mine. De 
obligaţiile lui de amfitrion. Ce era mai prost e că pe măsură 
ce circulaţia de pe stradă devenea mai complicată, Roxana 
se încăpățâna să nu renunţe la opțiunea sa şi insul de alături 
începea să-şi piardă stăpânirea. Când am ajuns la piaţa Sf. 
Elefterie ipochimenul deja trecuse la faza violențelor 
verbale. Iubita lui era acum o târfă împuțită, o căzătură 
ordinară, o ştoarfă, o cățea în călduri iar eu, retras în cochilia- 
mi pudibondă, urmăream cu sufletul la gură manevrele 
riscante ale şoferului nefericit în dragoste. 

În faţa casei a oprit. Opt lei a spus fără să mă 
privească, hai scotoceşte mai repede, tataie, şi în timp ce 
continua să-şi ocărască ibovnica necredincioasă a apăsat 
energic pe acceleraţie. 

Cu câţiva ani în urmă, un prieten mi-a dăruit o 
cană pentru ceai din porțelan pe care era gravată în tuşe 
groase, la modul caricatural, o scenă obişnuită de familie: 
bărbatul împlinindu-şi conştiincios oficiile conjugale în timp 
ce conversează cu cineva pe celular. Desenul, semnat de 
cunoscutul artist Mihai Stănescu, împinge până la sublim 
impactul telefonului mobil asupra mentalului întregii 
generaţii ivite în zorii celui de al treilea mileniu după Hristos. 


Constantin MATEESCU 

În ţara lui Mircea Eliade 


liceu din vremea lui Eliade. Dacă ar fi citit ultimul interviu al 
lui Culianu (din decembrie 1990), ar fi aflat părerea acestui 
fost comunist lucid, care ajunsese a-şi da seama că „în viața 
unui om care a trecut prin şcoala de tip marxist mai rămâne 
uneori un anumit tip de gândire simplistă”. Cât priveşte Liceul 
„Spiru Haret” pe care l-a frecventat şi autoarea acestor rânduri 
(. V.S.), cred că Eliade n-a fost silit niciodată ca licean să sară 
pe fereastra de la parterul înalt al clădirii liceului, când după 
ore se încuia uşa de ieşire spre a împiedica plecarea elevilor 
de la învățământ politic. Într-adevăr, din închisoarea astfel 
improvizată nu se putea evada decât prin clasele de la parter, 
toate ocupate. Aşa că s-a-ntâmplat odată ca părinţii veniţi la 
şedinţă într-una din sălile de la parter să rămână fără glas la 
gestul elevei în uniformă care n-a privit nici în dreapta nici în 
stânga şi a deschis hotărâtă fereastra spre a scăpa de idioțirea 
obligatorie. 

Iată fragmentul din articolul lui Baconschi la care 
ne-am referit: „degeaba a reuşit cultura de sorginte 
cantemirească să pregătească - prin anii treizeci [pe Mircea 
Eliade] şi, respectiv şaptezeci [pe membrul PCR, Culianu] ai 
veacului trecut - personalități care, salutar instalate la 
Universitatea din Chicago - [Eliade, cu un profesorat de trei 
decenii, ar fi fost, după Baconschi, la fel de salutar instalat 
precum I.P. Culianu, ajuns în câteva rânduri ca visiting 
professor] —, au contribuit [şi Eliade, şi Culianu, fără nici o 
diferenţiere între contribuţiile celor doi] atât de convingător 
la dezvoltarea unei ştiinţe şi, respectiv, istorii generale a 
religiilor... E absurd să deținem în patrimoniul românesc nume 
de asemenea anvergură [Eliade coborât spre a avea aceeasi 
anvergură precum Culianu) şi să nu formăm cadrul menit să le 
valorifice moştenirea” (v. Teodor Baconschi, Din polul opus, în 
rev. Dilema veche, nr. 239/ 11 sept. 2008). 

2 La data când profesorul Kitagawa nu văzuse în Culianu 
acel savant de care se entuziasmează peste măsură Volovici, 
Patapievici, Pleşu, Oişteanu şi Antohi, loan Petru Culianu îşi 
publicase deja cele cinci volume de autor. După Pleşu şi ceilalți 
scriitori făloşi de provincialismul lor cultural, opera în cinci 
volume a lui Culianu (din care nici unul premiat de Academia 
Franceză, sau măcar de cea Italiană), „bate” opera stiințifică în 
cincizeci de volume a „celui mai mare istoric al religiilor” din 
secolul XX, premiată de cele mai prestigioase academii 
occidentale. lată desfăşurarea cronologică a volumelor lui 
Culianu pentru care (exceptând monografia slabă din 1978 
care-i fusese dedicată) Eliade a insistat cu publicarea la editurile 
care-l tipăreau pe el: (a) licenţa din noiembrie 1975, 
Gnosticismo e pensiero contemporaneo: H. Jonas (1985); (b) 
Mircea Eliade (Asissi, 1978); (c) lucrarea de 3eme cycle din 
1980, Experiences de /extase (1984); (d) Eros et Magie â la 
Renaissance (1984) bazată pe licenţa de la Bucureşti din 1972 
şi (e) teza pentru doctoratul de Stat din 1987, Recherches sur 
les dualismes d'Occident. Analyse de leurs principaux mythes 
tipărită întâi la Lille. În rest, protejatul lui Eliade a editat 
separat părți din volumele mai sus menționate, a scris lucrări 
de beletristică şi a lucrat la volume colective. Cei care-i atribuie 
mai multe cărți ştiinţifice le dublează sau triplează pe acestea 
cinci pornind de la faptul că ele au fost publicate cu nume 
diferite în franceză, italiană şi engleză (v. Isabela Vasiliu-Scraba, 
Eliade şi Culianu în universul minciunii post-decembriste). 

%v. Corespondenţa Sergiu Al-George în rev. Biblioteca 
indica, nr.3/1998, număr îngrijit de indianistul Vlad Sovărel, 
traducător din Mistica tantrică (Ed. Herald, Bucureşti, 2004, 
ed.Il-a, 2008). 


Isabela VASILIU-SCRABA 


Jurnal secret 


când se referă la marele poet. Era, cu adevărat, emoționat 
- roşea, ca un îndrăgostit la vederea femeii iubite, în 
momentele în care reconstituia ceva din gândirea 
eminesciană - şi ne transmitea şi nouă emoția lui. Ţin 
minte cursul lui George Munteanu ca pe un exercițiu de 
zbor la mare altitudine intelectuală. 

Ce destin tragic (tragicomic, ar spune cineva 
malițios) a avut acest admirabil profesor! În plină 
ascensiune, s-a prăbuşit brusc, din cauza unei gafe foarte 
bine exploatate de adversarii săi. Mai exact, el a crezut că 
un pliant distribuit în sala de teatru cu prilejul unui spectacol 
cu piesa O noapte furtunoasă a lui Caragiale -— pliant 
conceput cu ingeniozitate şi umor de secretarul literar ca 
un număr din imaginarul ziar Vocea patriotului naționale- 
este un ziar real din secolul XIX (nu fusese la spectacol şi 
găsise pliantul în biblioteca unui bătrân la care se afla în 
vizită!). Cu convingerea că a făcut o mare descoperire, a 
publicat, în România literară, un amplu articol, cu un titlu 


răsunător: Vocea patriotului naționale a existat! În zilele 
care au urmat, o explozie de râs a întregii lumi literare i-a 
pulverizat cariera. 

Abia după mulţi ani, în perioada postcomunistă, 
George Munteanu s-a relansat, timid, ca autor de articole 
de critică şi istorie literară. L-am susținut cât am putut, 
publicându-l în România literară (cu acordul lui Nicolae 
Manolescu), dar colaborarea cu el era dificilă. Devenise 
vanitos şi susceptibil, voia mereu să-şi retragă textul, dacă 
i se părea că nu sunt destul de entuziast, refuza să se 
fotografieze, (astfel încât la un moment dat a trebuit să-i 
reproduc în revistă fotografia de pe buletinul de identitate). 
Când a murit, în apartamentul lui de bloc, la începutul lui 
noiembrie, 2001, puțină lume şi-a mai amintit de el. Ţin 
minte doar un text plin de respect şi înțelegere publicat de 
Mihai Zamfir în România literară. 

Îmi vin în minte numeroşi alţi profesori. Dar cel 
care a contat cel mai mult pentru mine, omul providențial 
al biografiei mele, a fost Nicolae Manolescu... 


Alex. ŞTEFĂNESCU 


The Coexistence 


atras şi de imaginea Canadei ca țară a marilor oportunități, 
străină de probleme rasiale, cu o răspândire demografică 
echilibrată a diverselor grupuri etnice, îmbogățind-o cultural 
şi social. Când profesorul invitat de origine canadiană a 
făcut propunerea, Dr. Hafeez a acceptat-o, fiind de acord 
să solicite acest post universității lui. 

Totuşi, acel post exista în cadrul departamentului 
de inginerie chimică care i-a oferit foarte puține prilejuri 
de cercetare în domeniul arderii. În vremea aceea, el a 
trebuit să plece în Bangladeş, din cauza morții fratelui său 
răpus într-un accident. El a renunțat la acest post. Când s- 
a întors după şase luni, a încercat să găsească un post în 
câmpul lui de interes. A călătorit peste tot în Canada în 
căutarea acelui gen de muncă. Când a început să se 
confrunte cu probleme legate de hrană şi chirie, a 
contactat întreprinderile industriale, colegiile tehnice, 
mereu primind răspunsuri negative. 

Dr. Hafeez bănuia că era vorba de intervenţii din 
partea profesorilor britanici şi canadieni care îi vânau 
postul. Şi totul a avut loc din cauza zvonurilor larg 
răspândite referitoare la faptul că el nu îşi va găsi nicăieri 
un post. Frustrat, a plecat la Ottawa, de unde a trimis un 
număr mare de cereri de angajare către universități, 
institute de cercetare, intreprinderi industriale, colegii 
tehnice, şcoli şi alte locuri, chiar şi pentru posturi de birou. 
Observând discrepanțele considerabile din răspunsurile 
negative, el a contactat un avocat, care i-a spus că existau 
probe de circumstanță ale amestecurilor din afară privind 
cererile lui de angajare. 

Timp de opt luni, a trăit din ajutorul de şomaj şi 
după aceea a încercat să aibă cât să trăiască de pe o zi pe 
alta. Cu eforturi mari şi-a asigurat postul de reprezentant 
tehnic într-o companie americană de lubrifianți. Nu reuşea 
să profite de acea ocazie din cauza bârfelor şi a contra 
bârfelor, care viciau atmosfera şi o făceau insuportabilă. A 
mai auzit că îi era ascultat telefonul, iar corespondența 
verificată. Tipul de activitate pe care o desfăşura ca 
reprezentant necesita relații bune cu publicul, ceea ce el 
considera dificil de atins în climatul ostil din jurul lui. 

Mai tot timpul suferea de epuizare nervoasă, şi, 
uneori, ajungea la epuizare totală. Negăsind nimic de lucru, 
cutreiera străzile din Ottawa. Încerca să finalizeze cartea 
pe care o începuse în Anglia, dar nu se putea concentra. 
Mulţi canadieni albi i-au cerut să prezinte problema mediei 
de ştiri, un pas pe care el îl evita fiindcă nu dorea să intre 
în conflict cu profesioniştii cu care poate avea să lucreze, 
dacă reuşea să obţină un loc de muncă în câmpul lui. 

Într-o seară, stăpânit de disperare, Dr. Hafeez a 
părăsit Canada pentru a ajunge în Bangladeş, purtând 
obişnuitul lui costum negru, în ciuda faptului că ura climatul 
politic, instabil al țării sale. Nu avea de ales. Ştia că lipsa 
comodităților sofisticate în Bangladeş avea să fie foarte 
frustrantă pentru el, omul de ştiinţă. Era, totuşi, sigur că 
avea să primească un post bun şi demn de ella o 
universitate. 


Stephen GILL 


DN 


Texte cu nume 


domnişoarele: Kapritzya D., Giraffa şi Kamilla G. Leoaika 
S., Tigrinna S., Hypopottana R., Tzappa P. etc. Ele sunt 
nişte personaje agreabile şi foarte serioase în ceea ce 
priveşte relațiile... interumane. 

Dacă mă gândesc mai profund, ele ar fi perfecte 
pentru a face legătura între Ministerul Învățământului şi 
Dresajului şi cel al Silviculturii. La cel din urmă am şi un 
amendament; acest minister să se numească Ministerul 
Silviculturii şi al Vizualului. Ştim bine că munca la plantări, 
precum şi alte munci au fost înlocuite de îndeletnicirea 
privitului la... telejunglozor. 

Cursuri de perfecționare se pot urma de la distanță 
şi pe sticlă, desigur, dacă vrei să te califici ca şi animală de 
companie sau doreşti să devii ucigaş policalificat. Şi uite, 
cum se leagă toate acestea cu întâmplarea că Ministrul 
Silviculturii şi Dresajului va fi din ograda domnului 
Hipobizopotan! Abia aştept să urmăresc la telejunglozor 
cum viitorul-posibil premier Panda va participa la 
mitingurile organizate de mamiferindicate, aşa cum a mai 
făcut-o, atunci când a fost doar simplu senator. Aşa se 
întâmplă când ai o personalitate multiplă! Corect ar fi ca la 
sfârşitul acelor mitinguri, justițiarul Panda să-l aresteze pe 
premierul cu acelaşi nume, cum nu a făcut-o cu senatorul 
Panda, după cum ar fi dictat legile bunului simţ şi nu numai! 
O fi având calificare şi de gâde? Nu cred! Domnul Panda 
este unul şi domnul Gâdea este... altul! 


Pamflet de Florica BUD 


Carte neagră 


părți (Faptele şi Geniul) într-un total de 45 de capitole (în 
fapt studii de sine stătătoare pe varii teme ale tot atâtor 
autori) şi 42 de adevărate anexe cuprinse în a treia parte 
intitulată Antologie. Capitolul dedicat iconografiei revoluţiei 
cuprinde 26 de reproduceri (color şi alb-negru) dintre cele 
mai reprezentative şi cunoscute la această temă (dar şi 
altele necunoscute publicului românesc). 

Desigur că pentru cititorul român, deja format şi 
educat într-un anumit fel de abordarea anterioară a acestei 
istorii (a se vedea inclusiv programele şi manualele şcolare 
de astăzi), prezenta lucrare poate fi un şoc. Dar tot aşa de 
bine îl poate lăsa indiferent, tocmai datorită evidentei 
încercări a autorilor de a demistifica totul, de a aduce un 
alt „adevăr istoric” pe tapet (să ne gândim că această 
reacţie a existat şi la noi în legătură cu cărțile lui Lucian 
Boia de ex.). 

Nu negăm dreptul (şi chiar datoria) istoricului de 
a revedea istoria din alte perspective documentare şi 
interpretative, din alte unghiuri ideologice (mai ales că au 
trecut mai bine de două veacuri de la evenimente şi pasiunile 
post-revoluţionare ar fi trebuit să se stingă definitiv). Însă 
ne îndoim ca un nespecialist de astăzi să citească acest 
imens op cu aceeaşi pasiune cu care, de exemplu eu am 
citit cândva lucrarea lui Andre Castelot despre Napoleon 
Bonaparte. Cât îi priveşte pe studenţii şi pe specialiştii 
acestei perioade din istoria Franţei, aceştia vor putea decide 
cu competenţa care le-o incumbă tocmai situarea lor în 
tabăra celor care trebuie să cunoască toate fețele unui 
fapt istoric (audiatur et altera pars zicea pe bună dreptate 
latinul) ce şi cât vor citi, vor studia, vor accepta sau vor 
respinge din opiniile istoricilor din cartea aceasta. Din capul 
locului cartea le este utilă şi li se adresează mai ales lor. 
Mai ales că în ultima sută şi ceva de pagini li se oferă, 
desigur că nu numai lor, scrieri şi documente din epocă, 
înscrisuri care să justifice tocmai necesitatea acestei 
abordări noi a istoriei revoluției franceze. 

Ar fi o întreprindere riscantă, dacă nu ar fi una 
absurdă de-a dreptul, a ne propune în acest material de 
prezentare o atestare, o validare a acestor studii. Pe de o 
parte nu suntem specialişti în această parte de istorie, iar 
pe de alta a face acest excurs interpretativ sub aspect 
ştiinţific ar necesita un spațiu pe care nicio revistă nu şi-l 
poate permite a-l sacrifica pentru o singură prezentare de 
carte. Oricât de incitant şi de important ar fi acest subiect 
prezentat de o carte. Şi cartea aceasta este cu adevărat 
incitantă. Rămâne doar ca cei interesaţi să-şi îndrepte 
atenţia şi acribia ştiinţifică pentru a parcurge cu folos — 
asta o credem şi noi - o lucrare meritorie de istorie a 
revoluţiei franceze. Şi nu numai, deoarece reverberaţiile 
de până astăzi, cele comportamentale, morale şi politice în 
ultimă instanță, sunt revelatoare pentru sintagma nu ştiu 
cât de veche şi ea „nimic nou sub soare”... 


Marian Nicolae TOMI 


